KIRJALLINEN KYSYMYS E-2283/01

esittäjä(t): Professor Sir Neil MacCormick (Verts/ALE) komissiolle

(31. heinäkuuta 2001)

Aihe: Scottish Ferries

Voiko komissio vahvistaa seuraavat seikat ja kommentoida niiden merkitystä Scottish Ferries -yhtiötä koskevan päätöksen kannalta?

Ruotsi on ottamassa käyttöön laivaliikenteen valtiontuen, jonka määrä on 900 miljoonaa puntaa vuodessa. Tästä summasta kotimaisten lauttojen saama tuki, jonka väitetään olevan EU:n sääntöjen mukaista, olisi 350 miljoonaa puntaa.

EU:n säännöt ja määräykset laadittiin ottamatta huomioon erityistä tietämystämme Skotlannin elintärkeiden lauttapalvelujen ainutlaatuisista olosuhteista.

Tutkittuaan kolme vuotta P & O-yhtiön valitusta Euroopan unioni on hyväksynyt Ranskan hallituksen antaman 30 miljoonan punnan valtiontuen Brittany Ferries -yhtiölle sillä perusteella, että yhtiö on alueellisen kehityksen moottori Bretagnessa ja osissa Normandiaa sekä Plymouthin ja Poolen alueella ja Santanderissa.

Loyola de Palacion komission puolesta antama vastaus

(23. lokakuuta 2001)

Valmistellessaan yhteisön suuntaviivoja meriliikenteen valtion tuelle(1) komissio oli tietoinen siitä, että lauttaliikenteen palveluja tarjotaan useiden erilaisten edellytysten mukaisesti ja ettei luonnollisestikaan ollut mahdollista laatia suuntaviivoja minkään yhteisön yksittäisen alueen vaatimusten perusteella. Suuntaviivojen 9 luvun mukaan julkisen palvelun velvoitteisiin myönnetty tuki voidaan periaatteessa hyväksyä. Julkisen palvelun velvoite määritellään seuraavasti: liikenteenharjoittajan velvoite huolehtia palvelun tarjoamisesta siten, että se täyttää jatkuvuutta, säännöllisyyttä, kapasiteettia ja hinnoittelua koskevat sovitut standardit, joita liikenteenharjoittaja ei noudattaisi, jos se ottaisi huomioon yksinomaan oman taloudellisen etunsa. Suuntaviivoissa ei määritellä mainittuja standardeja, vaan asia jätetään toimivaltaisille julkisviranomaisille, joilla on yksityiskohtaiset paikallistiedot siitä, minkätasoisia ja -tyyppisiä palveluja tarvitaan ja jotka ovat samanaikaisesti vastuussa toiminnasta aiheutuneiden tappioiden korvaamisesta. Komission tehtävä on varmistaa, että syrjimättömyyden ja suhteellisuuden periaatteita noudatetaan. Kaikkien järjestettävien tarjouskilpailujen on täytettävä syrjimättömyyden vaatimus, josta säädetään 7. joulukuuta 1992 annetun neuvoston asetuksen 3577/92(2) 4 artiklassa, ja niiden yhteydessä olisi myös testattava markkinoita sen varmistamiseksi, etteivät korvaukset ole liian suuria.

Ruotsin viranomaiset ovat ilmoittaneet komissiolle aikomuksestaan ottaa käyttöön Ruotsin laivaliikenteen tuki, joka myönnetään antamalla merenkulkijoiden veroja ja sosiaaliturvamaksuja koskevia helpotuksia ja vapautuksia. Komissio tutkii parhaillaan ilmoitusta voimassa olevien valtiontukisääntöjen perusteella. Komissio toivoo parlamentin jäsen ymmärtävän, ettei komissio voi tässä vaiheessa kommentoida tutkimuksen tuloksia tai ilmoituksen sisältämiä luottamuksellisia tietoja.

On kuitenkin syytä huomauttaa, että Ruotsin viranomaisten ilmoittama tuen määrä ei vastaa kysyjän mainitsemaa summaa vaan on huomattavasti pienempi.

Mitä tulee Brittany Ferries -yhtiölle vastikään myönnettyyn tukeen, komissio on käynnisti huhtikuussa 1998 valituksen johdosta asian virallisen tutkimuksen, jota laajennettiin joulukuussa 1998. Komissio päätti toukokuussa 2001 hyväksyä 48,2 miljoonan euron tuen Brittany Ferries -yhtiölle ja hylkäsi 12,2 miljoonan euron tuen sekä valtiontakauksen muodossa myönnetyn valtiontuen, joka on määrätty maksettavaksi takaisin.

Komission päätös perustuu pääasiallisesti yritysten pelastamiseen ja rakennemuutokseen myönnettävää valtiontukea koskeviin yhteisön suuntaviivoihin ja yhteisön sääntöihin valtion toteuttamista pääomasiirroista. Päätöksessä otetaan huomioon aluekehitykseen liittyvät näkökohdat siinä määrin kuin se on mainittujen sääntöjen puitteissa mahdollista.

(1) EYVL C 205, 5.7.1997.

(2) EYVL L 364, 12.12.1992.